इसी तरह पढ़ने की संस्कृति को विकसित करने की दिशा में जहां तक शैक्षिक दखल, दीवार पत्रिका या पुस्तकालय अभियान का सवाल है, उसमें भी मैं अकेला कहां हूं? हजारों की संख्या में शिक्षक,विद्यार्थी, साहित्यकार और समाज के विभिन्न क्षेत्रों से जुड़े हुए लोग हैं, जो इस अभियान को आगे बढ़ा रहे हैं। आज के दौर में इस सामूहिकता के भाव को बचाने की अत्यधिक जरूरत है। बाजारवादी व्यवस्था द्वारा इसी पर सबसे अधिक चोट की जा रही है। मैं सामूहिकता को लोक की सबसे बड़ी ताकत मानता हूं। मुझे लगता है कि हमें ऐसी किसी भी बात से सतर्क रहना चाहिए जो हमें आम से काटकर खास बना देती है। पद और पुरस्कारों का एक पहलू और भी है कि इनकी चाह व्यक्ति को आत्मकेंद्रित और महत्वाकांक्षी बना देती है, वह अपने बड़े उद्देश्य से भटककर इनकी प्राप्ति की दौड़ में शामिल हो जाता है।